《题端阳李太守甘霖重应卷》
明代·陈献章

岭南名刺史，端阳有成绩。端阳问为谁，长沙垂令德。

曰惟长沙公，善非一代积。去年苗欲槁，公寝不安席。

手拈一炷香，须臾见昭假。今年事复然，斯民忻目击。

甘霖雨下土，郊野望四塞。滂沱及邻壤，秋田足民食。

公惠宁有心，斯民感公德。口颂遂成碑，举手还加额。

安得长沙公，为我大邦伯。坐令十郡内，广布阳春泽。

闾阎兴孝悌，四野无盗贼。共育太和春，絪缊谢反侧。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。